Document ID: 32014R0446

KOMISSION ASETUS (EU) N:o 446/2014,
annettu 2 päivänä toukokuuta 2014,
yritystoiminnan rakennetilastoista annetun Euroopan parlamentin ja neuvoston asetuksen (EY) N:o 295/2008 muuttamisesta sekä komission asetusten (EY) N:o 251/2009 ja (EU) N:o 275/2010 muuttamisesta tuotettavien tietosarjojen ja yritystoiminnan rakennetilastojen laadun arviointiperusteiden osalta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon yritystoiminnan rakennetilastoista 11 päivänä maaliskuuta 2008 annetun Euroopan parlamentin ja neuvoston asetuksen (EY) N:o 295/2008 (1) ja erityisesti sen 11 artiklan 2 kohdan a, b, d, e ja j alakohdan,
sekä katsoo seuraavaa:
(1)
Euroopan parlamentin ja neuvoston asetuksessa (EY) N:o 295/2008 määritettiin yhteinen järjestelmä unionissa toimivien yritysten rakennetta, toimintaa, kilpailukykyä ja tuloksia koskevien eurooppalaisten tilastojen keräämiselle, toimittamiselle ja arvioinnille.
(2)
Komission asetuksessa (EY) N:o 251/2009 (2) vahvistettiin määrävuosin laadittavien yritystoiminnan rakennetilastojen laadinnan aikaväli ja yritystoiminnan rakennetilastojen laadinnassa käytettävä tulosten jaottelu, jotta voidaan tuottaa jäsenvaltioiden välillä vertailukelpoisia ja yhdenmukaistettuja tietoja.
(3)
Komission asetuksessa (EU) N:o 275/2010 (3) vahvistettiin perusteet jäsenvaltioiden toimittamien laatuselvitysten laadun ja sisällön arvioimiseksi.
(4)
Ominaisuustietojen luettelo on tarpeen saattaa ajan tasalle määrittämällä tietosarjat, jotka koskevat vähintään yhden työntekijän yritysten demografiaa, sillä tulosten ja erityisesti yrittäjyyttä koskevien tilastojen vertailukelpoisuutta on tarpeen lisätä kansainvälisellä tasolla. Lisäksi olisi määritettävä ensimmäinen viitevuosi, laatimisväli ja kyseisiä ominaisuuksia koskevien tulosten jaottelu. Tämän vuoksi asetuksen (EY) N:o 295/2008 liitettä IX ja asetuksen (EY) N:o 251/2009 liitettä I olisi muutettava.
(5)
Kokemus on osoittanut, että asetuksen (EY) N:o 295/2008 liitteiden V, VI ja VII mukaisia ominaisuustietoja ei tarvitsisi koota vuoden välein, kuten nykyisin. Laatimisväli olisi sen vuoksi mukautettava siten, että tilastot laaditaan kerran kymmenessä vuodessa. Tämän vuoksi asetuksen (EY) N:o 251/2009 liitettä I olisi muutettava.
(6)
Asetuksen (EY) N:o 295/2008 liitteiden V, VI ja VII mukaisesti laadittuja tilastoja koskevia laatuselvityksiä ei enää tarvita vuosittain. Selvitysten aikaväliä olisi sen vuoksi mukautettava siten, että ne olisi toimitettava kymmenen vuoden välein tietovaatimusten mukaisesti. Sen vuoksi asetuksen (EU) N:o 275/2010 liitettä olisi muutettava.
(7)
Jotta varmistettaisiin innovoinnin edistymisen parempi seuranta Eurooppa 2020 -strategian yhteydessä, unioni ja kansalliset sidosryhmät ovat esittäneet yhden yhdennetyn indikaattorin käyttöönottoa. Kyseisellä indikaattorilla on muun muassa tarkoitus vertailla työllisyyttä innovatiivisissa kasvuyrityksissä kaikkialla Euroopassa ja kansainvälisellä tasolla. Tämän uuden indikaattorin lähtökohtana olevien tietojen toimittamisella on kiire, jotta sitä voitaisiin käyttää talouspolitiikan EU-ohjausjaksolla vuonna 2014. Sen vuoksi asetusta (EY) N:o 295/2008 olisi muutettava.
(8)
Tässä asetuksessa säädetyt toimenpiteet ovat Euroopan tilastojärjestelmää käsittelevän komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutetaan asetuksen (EY) N:o 295/2008 liitteet I, V, VI, VII ja IX tämän asetuksen liitteen I mukaisesti.
2 artikla
Muutetaan asetuksen (EY) N:o 251/2009 liitteet I ja II tämän asetuksen liitteen II mukaisesti.
3 artikla
Muutetaan asetuksen (EU) N:o 275/2010 liite tämän asetuksen liitteen III mukaisesti.
4 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 2 päivänä toukokuuta 2014.

Labels: 7
12
4
19